‘સોરી, ભાભી,’ શાલિનીએ તરત ભૂલ સ્વાકારી લીધી. ‘અત્યારે ગોર મહારાજ પપ્પાજીને મળવા આવ્યા છે...’ અલકાએ માહિતી આપી. ‘બારમા અને તેરમાની સંયુક્ત વિધિ એક જ દિવસે રાખવાની છે એવું એમણે પપ્પાજી સાથે નક્કી કર્યું છે. આજે સોમવાર થયો. શુક્રવારે આખો કાર્યક્રમ થશે. આ ચર્ચા ચાલતી હતી ત્યારે વિભાકરભાઈ ઊંઘમાંથી ઊઠીને ત્યાં આવેલા. શુક્રવાર નક્કી થયો એ પછી એમણે પપ્પાજીને કહ્યું કે તમને કોઈને વાંધો ના હોય તો સરાવવાની વિધિમાં હું બેસીશ. પણ પપ્પાજીએ એમને ચોખ્ખી ના પાડીને કહ્યું કે મંજુલાની વિધિમાં આદિત્ય અથવા ભાસ્કર જ બેસશે. વિભાકરભાઈ નિરાશ થઈ ગયા ત્યારે પપ્પાજીએ કહ્યું કે તને પણ તક મળશે, મારી પાછળની વિધિમાં તું બેસજે...’